Perussuomalaisten eduskuntaryhmän lausunto varhaiskasvatusta koskevan lainsäädännön uudistamistyöryhmän esityksiin

Opetus- ja kulttuuriministeriö on pyytänyt Perussuomalaisten eduskuntaryhmältä lausuntoa varhaiskasvatusta koskevan lainsäädännön uudistamistyöryhmän esityksiin. Perussuomalaisten eduskuntaryhmä pyytää kiinnittämään huomiota seuraaviin asioihin:

* Lain tarkoituksen toteutuminen on varmistettava. Päivähoitolain muuttaminen varhaiskasvatuslaiksi ja tehtävien siirtäminen sosiaali- ja terveysministeriöstä opetus- ja kulttuuriministeriöön eivät saa jäädä vain teknisiksi toimenpiteiksi, vaan niiden on johdettava laadullisiin muutoksiin.
* Laissa on määriteltävä mitä varhaiskasvatuksella ja päivähoidolla tarkoitetaan sekä määriteltävä selkeämmin niiden tavoitteet ja sisällöt. Varhaiskasvatuksen merkitys muun muassa koulutuksellisen tasa-arvon edistämisessä, syrjäytymisen ehkäisemisessä sekä oppimisen tukemisessa on tunnistettava paremmin. Esimerkiksi musiikki, kuvallinen ilmaisu ja liikunta eivät saa jäädä vain niiden lasten oikeudeksi, joiden vanhemmat kuljettavat lasta harrastuksiin.
* Lain tulee turvata riittävä ja ammattitaitoinen henkilökunta varhaiskasvatuksen ja päivähoidon toteuttamiseen. Henkilöstön mitoitus ja henkilökunnan koulutustaso tulee määritellä varhaiskasvatuksen ja päivähoidon tavoitteiden toteutumista silmällä. Ryhmäkokojen tulee olla riittävän pienet lasten hyvinvoinnin ja henkilökunnan jaksamisen turvaamiseksi.
* Työryhmän tehtävänä oli arvioida esitysten taloudelliset ja yhteiskunnalliset vaikutukset. Arvioinnin tulokset eivät esiinny raportissa riittävässä laajuudessa. Lain vaikutukset on arvioitava myös lasten näkökulmasta, myös niiden, jotka tarvitsevat erityistä tukea vamman, sairauden tai muiden haasteiden vuoksi.